'JEDVA SMO IZVUKLI ŽIVU GLAVU'

Košarkaši Crvene zvezde pobjednici su regionalne ABA lige, oni su u odlučujućoj petoj utakmici finala doigravanja svladali prošlogodišnjeg prvaka Budućnost iz Podgorice s 97-54 (18-13, 29-8, 27-16, 23-17). No, kao što smo pisali , posljednji ovosezonski susret ABA lige odigran je u neregularnim uvjetima u dvorani "Aleksandar Nikolić" u Beogradu.

Zbog fizičkog napada na igrače Budućnost kada su izašli na zagrijavanje, početak utakmice je kasnio sat vremena, iako je nevjerojatno da se nakon takvog incidenta izašlo na teren.

Budućnost se o svemu oglasila na web stranicama, a njihovo priopćenje prenosimo u cijelosti.

"U dogovoru s Čovićem direktor i sportski direktor ABA lige omogućili neregularnost u V. utakmici finala i fizičke napade na igrače Budućnost Volija. Igrači i stručni stožer Budućnost Volija su večeras doživjeli horor - linč i fizičko nasilje.

Nakon napada kojeg su zabilježile kamere i prenijeli svi mediji uključujući i srpske, a koje su snimili i članovi naše delegacije, kada su igrači gađani upaljačima, drškama, stolicama i drugim predmetima i kada su napadnuti od strane velikog broja navijača na terenu, povukli su se u svlačionicu, spašavajući se od agresije, potpuno nezaštićeni od strane policije i pored obećanja koje je policija danas poslala Klubu u službenom priopćenju. Povrijeđeni su igrači Noris Kol, Suad Šehović, a Nemanja Gordić je pogođen stolicom. Svjesni da je atmosfera takva da nema uvjeta da se odigra utakmica, od čelnika ABA lige, za koje smo dobili informaciju da su ucijenjeni od strane Crvene zvezde, tražili smo da se isprazni dvorana ili da se utakmica odigra sutra. Na žalost, mada su Novosel i Čabarkapa vidjeli da su naši igrači u pravom smislu riječi jedva izvukli živu glavu i da bi došlo do ozbiljnih povreda košarkaša i stručnog stožera, s potencijalno smrtnim ishodom da su još par minuta ostali na terenu, inzistirali su na tome da se za pet minuta vrate na teren, s prijetnjom da će se utakmica registrirati sa službenim rezultatom od 20:0 u korist Crvene zvezde. Mada svjesni da u toj situaciji možemo biti samo poraženi, prihvatili smo da bi sačuvali igrače i stručni stožer. Ponosni smo na naš tim što su u takvoj situaciji ipak izašli na teren. O svim događanjima ćemo detaljno i s dokazima informirati klubove vlasnike ABA lige, jer s ljudima koji su nas doveli u ovu neprihvatljivu i ponižavajuću situaciju, ABA liga od večeras ne postoji. Očekujemo njihovu smjenu".